b"\n_START_ARTICLE_\nHabacuc\n_START_SECTION_\nLlibre d'Habacuc\n_START_PARAGRAPH_\nLa primera part del llibre d'Habacuc (1:1 a 2:4) exposa en un di\xc3\xa0leg amb Jahv\xc3\xa8, el drama dels poders humans, pol\xc3\xadtics i econ\xc3\xb2mics, ansiosos per conquerir pobles, territoris i riqueses i com a conseq\xc3\xbc\xc3\xa8ncia les v\xc3\xadctimes s\xc3\xb3n tiranitzades, saquejades i massacrades. El profeta assumeix el c\xc3\xa0rrec de portaveu de les v\xc3\xadctimes i clama per la redempci\xc3\xb3. Expressa la certesa de la intervenci\xc3\xb3 de Jahv\xc3\xa8 en favor dels febles i ratifica que la visi\xc3\xb3 prof\xc3\xa8tica es complir\xc3\xa0 en una data concreta i, si \xc3\xa9s que triga, cal esperar-la, perqu\xc3\xa8 segur que vindr\xc3\xa0 sense retard i el just viur\xc3\xa0 per la seva fidelitat (Habacuc\xc2\xa02:3-4)_NEWLINE_La segona part (2.5 a 2:20) \xc3\xa9s una col\xc2\xb7lecci\xc3\xb3 de condemnes als explotadors, opressors i id\xc3\xb2latres. El rebuig al guany injust  i a l'avar\xc3\xadcia s'expressa en estil literari que prepara la tercera part (cap\xc3\xadtol 3), un c\xc3\xa0ntic de gran bellesa a la salvaci\xc3\xb3 de Jahv\xc3\xa8, l'elevada qualitat liter\xc3\xa0ria del qual ha fet pensar a diversos cr\xc3\xadtics que es tracta de l'obra d'un autor diferent al de les dues primeres parts._NEWLINE_De gran import\xc3\xa0ncia s\xc3\xb3n tamb\xc3\xa9 els Pesher Habakuk (Comentari d'Habacuc): es tracta d'un rotllo, que forma part dels manuscrits no b\xc3\xadblics de Qumran, en els quals es troben comentaris sobre els dos primers cap\xc3\xadtols de la profecia: els rotllos originals s\xc3\xb3n conservats avui a la Universitat Hebrea de Jerusalem._NEWLINE_A la ciutat de Tuyserkan (Iran) es troba un mausoleu, el temple de Hayaghoogh - protegit pel patrimoni cultural de l'Iran - que es creu que seria d'Habacuc. Alliberat per Cir II el Gran Habacuc es va traslladar prop d'Ecbatana: en aquesta zona va morir i va ser enterrat en el que avui \xc3\xa9s Tuyserkan a la regi\xc3\xb3 de Hamadan."